આ માનસિકતા આપણે સમજી શકીએ તેમ છીએ, કેમ કે ભારતમાં પણ બહુ મોટો વર્ગ એ માનવા તૈયાર નથી કે સુભાષચંદ્ર બોઝનું અવસાન વિમાન દુર્ઘટનામાં થયું હતું. ભારતમાં પણ વર્ષો સુધી તપાસની માગણી થતી રહી હતી અને પંચો બેસાડાતા રહ્યા હતા. અમેરિકામાં પ્રથમ વર્ષે બેસાડેલા પંચ પર કોઈને ભરોસો નહોતો. તેથી 13 વર્ષ પછી ફરીથી નવું પંચ બેસાડાયું હતું. 1976માં અમેરિકન સંસદે સિલેક્ટ કમિટી બેસાડી હતી અને તેને કામ સોંપ્યું હતું કે કેનેડી અને સાથોસાથ માર્ટીન લ્યુથર કિંગ જુનિયરની હત્યાની તપાસ કરે. સિલેક્ટ કમિટીને પણ કોઈ પુરાવા મળ્યા નહિ કે જેથી ક્યુબા, રશિયા, સીઆઇએ, લિન્ડન જ્હોનસન કે રોબર્ટ કેનેડી પર શંકા કરી શકાય. પણ આ કમિટીએ એક નવો ફણગો ફોડ્યો. કમિટીએ કહ્યું કે કેનેડીની હત્યા કદાચ કોઈ બીજાની ગોળીથી જ થઈ હતી તેમાં શંકા રહે છે.